CELEX: 32021D0926
Language: el
Date: 2021-06-07 00:00:00
Title: Απόφαση (ΕΕ) 2021/926 του Συμβουλίου της 7ης Ιουνίου 2021 για τις θέσεις που πρέπει να ληφθούν, εξ ονόματος της Ένωσης, στις γραπτές διαδικασίες από τους Συμμετέχοντες στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης και από τους Συμμετέχοντες στην τομεακή συμφωνία επί των εξαγωγικών πιστώσεεων για τα αεροσκάφη πολιτικής αεροπορίας όσον αφορά τα αιτήματα του Ηνωμένου Βασιλείου να καταστεί Συμμετέχων στις εν λόγω πράξεις

9.6.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 203/12
               
            
         ΑΠΟΦΑΣΗ (ΕΕ) 2021/926 ΤΟΥ ΣΥΜΒΟΥΛΙΟΥ
         της 7ης Ιουνίου 2021
         για τις θέσεις που πρέπει να ληφθούν, εξ ονόματος της Ένωσης, στις γραπτές διαδικασίες από τους Συμμετέχοντες στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης και από τους Συμμετέχοντες στην τομεακή συμφωνία επί των εξαγωγικών πιστώσεεων για τα αεροσκάφη πολιτικής αεροπορίας όσον αφορά τα αιτήματα του Ηνωμένου Βασιλείου να καταστεί Συμμετέχων στις εν λόγω πράξεις
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Οι κατευθυντήριες γραμμές που περιέχονται στον Διακανονισμό περί των εξαγωγικών πιστώσεων οι οποίες τυγχάνουν δημόσιας στήριξης («Διακανονισμός») που αναπτύχθηκαν στο πλαίσιο του Οργανισμού Οικονομικής Συνεργασίας και Ανάπτυξης (ΟΟΣΑ) εφαρμόζονται στην Ένωση δυνάμει του κανονισμού (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου (1).
                  
               
                     (2)
                  
                  
                     Οι Συμμετέχοντες στον Διακανονισμό είναι η Αυστραλία, η Ελβετία, η Ευρωπαϊκή Ένωση, οι Ηνωμένες Πολιτείες της Αμερικής, η Ιαπωνία, ο Καναδάς, η Κορέα, η Νέα Ζηλανδία, η Νορβηγία και η Τουρκία.
                  
               
                     (3)
                  
                  
                     Η τομεακή συμφωνία επί των εξαγωγικών πιστώσεων για τα αεροσκάφη πολιτικής αεροπορίας («ΤΣΑ») περιλαμβάνεται στο παράρτημα III του Διακανονισμού και είναι αναπόσπαστο τμήμα του Διακανονισμού. Ως εκ τούτου, η ΤΣΑ εφαρμόζεται επίσης στην Ένωση δυνάμει του κανονισμού (ΕΕ) αριθ. 1233/2011.
                  
               
                     (4)
                  
                  
                     Οι Συμμετέχοντες στην ΤΣΑ είναι η Αυστραλία, η Βραζιλία, η Ελβετία, η Ευρωπαϊκή Ένωση, οι Ηνωμένες Πολιτείες της Αμερικής, η Ιαπωνία, ο Καναδάς, η Κορέα, η Νέα Ζηλανδία και η Νορβηγία.
                  
               
                     (5)
                  
                  
                     Ο Διακανονισμός, περιλαμβανομένης της ΤΣΑ, παρέχει ένα πλαίσιο για τη συντεταγμένη και διαφανή χρήση των εξαγωγικών πιστώσεων οι οποίες τυγχάνουν δημόσιας στήριξης στο αντίστοιχο πεδίο εφαρμογής τους. Αποσκοπεί στην προώθηση της ισότητας των όρων ανταγωνισμού για τις εξαγωγικές πιστώσεις οι οποίες τυγχάνουν δημόσιας στήριξης, προκειμένου να ενθαρρύνουν τον ανταγωνισμό μεταξύ εξαγωγέων περισσότερο βάσει της ποιότητας και της τιμής των προϊόντων και των υπηρεσιών που εξάγονται, παρά βάσει των πιο ευνοϊκών χρηματοδοτικών όρων και προϋποθέσεων που τυγχάνουν δημόσιας στήριξης.
                  
               
                     (6)
                  
                  
                     Το Ηνωμένο Βασίλειο της Μεγάλης Βρετανίας και της Βόρειας Ιρλανδίας («Ηνωμένο Βασίλειο») αποχώρησε από την Ένωση με ισχύ από την 1η Φεβρουαρίου 2020 (2).
                  
               
                     (7)
                  
                  
                     Σύμφωνα με το άρθρο 3 του Διακανονισμού, τα μέλη του ΟΟΣΑ που δεν είναι Συμμετέχοντες στον Διακανονισμό και μη μέλη του ΟΟΣΑ είναι δυνατόν να κληθούν από τους ενεστώτες Συμμετέχοντες να καταστούν Συμμετέχοντες. Μη Συμμετέχων στην ΤΣΑ μπορεί να καταστεί Συμμετέχων αυτής σύμφωνα με τις διαδικασίες που ορίζονται στο προσάρτημα I της ΤΣΑ.
                  
               
                     (8)
                  
                  
                     Το Ηνωμένο Βασίλειο, με επιστολή του της 28ης Ιανουαρίου 2021, ζήτησε να εγκριθεί από τους Συμμετέχοντες στον Διακανονισμό και από τους Συμμετέχοντες στην ΤΣΑ η συμμετοχή του στον Διακανονισμό και στην ΤΣΑ, αντίστοιχα. Οι Συμμετέχοντες στον Διακανονισμό και οι Συμμετέχοντες στην ΤΣΑ θα αποφανθούν επί των εν λόγω αιτημάτων με γραπτή διαδικασία.
                  
               
                     (9)
                  
                  
                     Ενδείκνυται να καθοριστούν η θέση που πρέπει να ληφθεί, εξ ονόματος της Ένωσης, επί της απόφασης που πρόκειται να εκδοθεί από τους Συμμετέχοντες στον Διακανονισμό, καθώς και η θέση που πρέπει να ληφθεί, εξ ονόματος της Ένωσης, επί της απόφασης που πρόκειται να εκδοθεί από τους Συμμετέχοντες στην ΤΣΑ, δεδομένου ότι οι αμφότερες οι προς έκδοση αποφάσεις θα είναι δεσμευτικές για την Ένωση δυνάμει του άρθρου 2 του κανονισμού (ΕΕ) αριθ. 1233/2011,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η θέση που πρέπει να ληφθεί, εξ ονόματος της Ένωσης, στο πλαίσιο της γραπτής διαδικασίας λήψης απόφασης από τους Συμμετέχοντες στον Διακανονισμό περί των εξαγωγικών πιστώσεεων οι οποίες τυγχάνουν δημόσιας στήριξης σχετικά με το αίτημα του Ηνωμένου Βασιλείου να καταστεί Συμμετέχων στον Διακανονισμό είναι η υποστήριξη του εν λόγω αιτήματος.
            
            
               2.   Η θέση που πρέπει να ληφθεί, εξ ονόματος της Ένωσης, στο πλαίσιο της γραπτής διαδικασίας λήψης απόφασης από τους Συμμετέχοντες στην τομεακή συμφωνία επί των εξαγωγικών πιστώσεων για τα αεροσκάφη πολιτικής αεροπορίας σχετικά με το αίτημα του Ηνωμένου Βασιλείου να καταστεί Συμμετέχων στην εν λόγω τομεακή συμφωνία είναι η υποστήριξη του εν λόγω αιτήματος.
            
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Λουξεμβούργο, 7 Ιουνίου 2021.
            
               
                  Για το Συμβούλιο
               
               
                  Η Πρόεδρος
               
               F. VAN DUNEM
            
         
         
            (1)  Κανονισμός (ΕΕ) αριθ. 1233/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, για την εφαρμογή ορισμένων κατευθυντήριων γραμμών στον τομέα των εξαγωγικών πιστώσεων οι οποίες τυγχάνουν δημόσιας στήριξης και την κατάργηση των αποφάσεων 2001/76/ΕΚ και 2001/77/ΕΚ του Συμβουλίου (ΕΕ L 326 της 8.12.2011, σ. 45).
         
            (2)  Απόφαση (ΕΕ) 2020/135 του Συμβουλίου, της 30ής Ιανουαρίου 2020, σχετικά με τη σύναψη της συμφωνίας για την αποχώρηση του Ηνωμένου Βασιλείου της Μεγάλης Βρετανίας και της Βόρειας Ιρλανδίας από την Ευρωπαϊκή Ένωση και την Ευρωπαϊκή Κοινότητα Ατομικής Ενέργειας (ΕΕ L 29 της 31.1.2020, σ. 1).